Florin Răducioiu, cel mai prolific vârf al Generației de Aur, are licența Pro UEFA și ar putea fi antrenor principal chiar și în Superliga României.
Fostul mare fotbalist a dezvăluit însă că motivele care îl țin departe de teren sunt de natură personală.
"Ideea iniţială a fost aceea de a deveni antrenor, acum 10 sau 11 ani am luat această licenţă, licenţa Pro UEFA, cu gândul de a deveni antrenor. Am încercat să antrenez la nivel de juniori, am făcut-o cu oarecare succes la echipa naţională şi un pic la academia Atletico Madrid, dar la nivel de juniori.
Mi-am dat seama că e prea greu, e prea complicat, pentru mine. Sincer, nu voiam să reîncep o carieră de antrenor, să reîncep un fel de... ceea ce aş fi fost ca jucător, să merg în cantonamente. M-am gândit, recunosc, un pic la mine, nu voiam să mai am de a face cu cantonamente, cu tot felul de deplasări. Am vrut mai mult pentru mine.", a declarat Florin Răducioiu, la emisiunea "Întrebaţi şi voi", conform orangesport.ro.
În scurta sa carieră în antrenorat, Raducioiu a antrenat echipa naţională la categoriile de vârstă U15, U16 şi U17, între 2012 şi 2015. Acesta a petrecut o perioadă şi la AC Milan, din postura de scouter. Ultima sa implicare în cadrul unui club a fost poziţia de director sportiv al celor de la Dinamo, în 2022.